臨邛道士招魂歌
作者：艾性夫
朝代：宋

paragraphs: 錦襪生塵脫紅玉，瓊蟾夜抱金娥哭。
芙蓉露瘦寒花鈿，鳷鵲樓空冷銀燭。
輕鸞小鳳橫紫簫，彩雲密漾青霞綃。
桂心沁入鎖子骨，蕊宮貝闕天都遥。
玉床夢斷心欲死，獨抱秋衾嚥香髓。
方瞳白羽青簡書，駕月騎風渡瑶水。
瓊樓碧戶翠霧香，紫蘭結佩紅薇囊。
雲車仙子不可識，芳卿寄謝真荒唐。
蔗漿不飲啼寒淚，不悟齊人少翁詭。
安得天上蓬萊宮，却著人間馬嵬鬼。